## Odluka o načinu i uvjetima korištenja obvezne rezerve banaka za održavanje njihove dnevne likvidnosti

### NN 107/1993 (30.11.1993.), Odluka o načinu i uvjetima korištenja obvezne rezerve banaka za održavanje njihove dnevne likvidnosti

# NARODNA BANKA HRVATSKE

Na temelju članka 18. točke 3) i članka 67. točke 8) Zakona o Narodnoj
banci Hrvatske ("Narodne novine", broj 74/92., 26/93. i 79/93.),
Savjet Narodne banke Hrvatske na sjednici održanoj 28. studenoga 1993.
godine donio je

## ODLUKU

### o načinu i uvjetima korištenja obvezne rezerve banaka za održavanje njihove dnevne likvidnosti

I.

Banka se može koristiti sredstvima obvezne rezerve, kod Narodne banke
Hrvatske za pokriće sredstava koja nedostaju na njezinom žiro-računu u
smislu članka 30. Zakona o platnom prometu u zemlji ("Narodne novine",
br. 27/93. i 89/93.).

Banka se koristi sredstvima obvezne rezerve ako nakon prijema i obrade
naloga za plaćanje s računa banke sukladno članku 25. stavku 1. i 2. Zakona
o platnom prometu u zemlji nema pokrića na računu banke za naloge koje
izdaju drugi na teret njezinog računa za naplatu štednje i tekućih računa
građana, naloga s temelja uključenja i isključenja sredstava deponenata
u račun banke te, iznimno, naloga banke za vraćanje prekonoćnih kredita.

II.

Sredstvima obvezne rezerve, u smislu točke I. ove Odluke banka se može
koristiti neprekidno ili s prekidima najviše deset radnih dana u mjesecu.
Ako se banka koristi sredstvima obvezne rezerve duže od 10 dana u mjesecu
banka je nelikvidna i prema njoj se poduzimaju mjere prema Odluci o načinu
obavljanja kontrole i mjerama prema bankama i drugim financijskim organizacijama.

Sredstva obvezne rezerve koriste se po nalogu Zavoda za platni promet
Hrvatske.

III.

Banci koja koristi obveznu rezervu ne mogu se odobravati krediti iz
primarne emisije, osim kredita za održavanje dnevne likvidnosti. Banka
koja koristi obveznu rezervu ne može davati nikakve naloge na teret svog
žiro-računa, osim naloga za isplate po štednim i tekućim, te žiro-računima
građana u hrvatskim dinarima, sukladno Odluci o posebnom kreditu po štednim
ulozima i tekućim računima građana u hrvatskim dinarima ("Narodne
novine", br. 61/91, 41/92, 60/92, 73/92, 81/92, 91/92, i 10/93.) i
naloga za vraćanje prekonoćnih kredita.

Ako se banka u jednom danu koristila obveznom rezervom u iznosu većem
od 15% izdvojenih sredstava radi uspostavljanja i održavanja svoje dnevne
likvidnosti, banka sedam radnih dana od dana kad je prestala koristiti
obveznu rezervu ne može Zavodu za platni promet podnositi naloge za davanje
kredita niti obavljanje drugih plasmana.

Pod kreditima i drugim plasmanima. u smislu ove Odluke, podrazumijevaju
se plasmani propisani Odlukom o metodologiji utvrđivanja ukupnih plasmana
banaka ("Narodne novine", br. 53/91.), međubankarski plasmani
i plasmani u blagajničkim zapisima Narodne banke Hrvatske.

Izuzetno od točke III. stavka 2. banka može izdvojiti obveznu rezervu
kod Narodne banke Hrvatske, ali samo do visine sredstava na žiro-računu
banke utvrđene na kraju prethodnog dana.

Radnim danom, u smislu ove odluke, smatra se i subota.

IV.

O korištenju sredstava obvezne rezerve u smislu oveodluke Zavod za platni
promet istog dana izvješćuje Narodnu banku Hrvatske.

V.

Istodobno s korištenjem obvezne rezerve banke, u smislu ove Odluke,
Zavod za platni promet izdaje nalog za vraćanje tih sredstava iz prvog
idućeg priljeva sredstava na žiro-račun banke, nakon što banka nadoknadi
sredstva koja nedostaju na njenom žiro-računu u smislu članka 30. stavak
2. Zakona o platnom prometu u zemlji, nakon podmirenja obveze banke po
kreditima po štednim ulozima i tekućim računima građana u hrvatskim dinarima
(prema Odluci o načinu i uvjetima odobravanja posebnog kredita po štednim
ulozima i tekućim računima građana u hrvatskim dinarima "Narodne novine",
br. 61/91, 41/92, 60/92, 73/92, 81/92, 91/92. i 10/93.) i nakon što banka
vrati sredstva prekonoćnih kredita dobivenih od banaka posredstvom Tržišta
novca.

VI.

Danom stupanja na snagu ove Odluke, prestaje važiti Odluka o načinu
i uvjetima korištenja obvezne rezerve banaka za održavanje njihove dnevne
likvidnosti ("Narodne novine", br. 73/91, 51/93. i 92/93.).

VII.

Ova Odluka stupa na snagu idućeg dana od dana objave u "Narodnim
novinama".

O.br. 185/93.

Zagreb. 29. studenoga 1993.

Predsjednik Savjeta Narodne banke Hrvatske

**Guverner Narodne banke Hrvatske dr. Pero Jurković, v. r.**

Odluka, NN 107/1993-2048